Skal man med toget i de kommende uger i Vendsyssel, så skal man indstille sig på en tur med bussen i stedet for. Banedanmark er nemlig i gang med at skifte signalsystemet, og derfor bliver der indsat togbusser i uge 41 og 42. Fra klokken 20.00 i aften kan man således ikke længere tage toget på strækningen nord for Lindholm Station. Selv om det giver gener i de næste to uger, så bliver togtrafikken det bedre i det lange løb. -  Vi oplever rigtig mange fejl på signalsystemet på grund af det gamle anlæg. Derfor skal det nu digitaliseres. Vi regner med, at det kommer til at betyde at 80 procent af fejlene forsvinder, fortæller Mette Henriksen, der er presseansvarlig hos Nordjyllands Trafikselskab. Nederst i artiklen findes en oversigt over togbusserne. Trafikselskabet henviser også til, at man orienterer sig om ændringerne på Rejseplanen.dk. Signaler skal testes Nordjyllands Trafikselskab forventer, at antallet af forsinkelser i togtrafikken bliver reduceret, når digitaliseringen er overstået. - Nu får vi et mere stabilt system uden nedbrud, systemfejl og signalfejl, siger Mette Henriksen. Alle logoførerne har været på uddannelse i det nye signalsystem. I løbet af de næste par uger bliver signalerne testet. - Man vil kunne se tog på skinnerne, men det skyldes, at vi tester det nye signalsystem, siger Mette Henriksen. Arbejdet er afsluttet den 21. oktober, hvor togdriften fra klokken 09.00 vil være normaliseret på strækningen.

Opsummering:
Pendlere og andre togpassagerer skal fra i aften med bus i stedet for tog, når Banedanmark går i gang med udskiftningen af signalsystemet.